b'\n_START_ARTICLE_\nMokslinis tyrimas\n_START_SECTION_\nTyrim\xc5\xb3 vieta\n_START_PARAGRAPH_\nTyrim\xc5\xb3 vieta priklauso nuo mokslo srities. Gamtos moksl\xc5\xb3 tyrimai paprastai atliekami laboratorijose._NEWLINE_Mokslas gali b\xc5\xabti praktikuojamas visur. Tam tikriems tyrimams yra reikalinga brangi \xc4\xafranga. Ji paprastai b\xc5\xabna universitetuose, institutuose, laboratorijose. Kai kada ji yra unikali, ir tik tarptautinio bendradarbiavimo d\xc4\x97ka \xc4\xafsteigta (pvz., CERN, ISS). \xc5\xa0alia valstybini\xc5\xb3, vie\xc5\xa1\xc5\xb3j\xc5\xb3 mokslo \xc4\xafstaig\xc5\xb3 mokslinius\xc2\xa0\xe2\x80\x93 netgi ir fundamentinius tyrimus\xc2\xa0\xe2\x80\x93 atlieka priva\xc4\x8di\xc5\xb3 \xc4\xafmoni\xc5\xb3 laboratorijos (pvz., IBM, kur dirbo itin daug fizikos Nobelio laureat\xc5\xb3). Reik\xc5\xa1ming\xc4\x85 \xc4\xafna\xc5\xa1\xc4\x85 suk\xc5\xabr\xc4\x97 pavieniai \xc5\xbemon\xc4\x97s, dirb\xc4\x99 savo l\xc4\x97\xc5\xa1omis, smalsumo d\xc4\x97lei\xc2\xa0\xe2\x80\x93 pvz., broliai Humboldt, James George Frazer. Taip pat Albert Einstein, 1905\xc2\xa0m. (kai para\xc5\xa1\xc4\x97 reik\xc5\xa1mingiausius savo darbus) buvo tik 3 klas\xc4\x97s patent\xc5\xb3 biuro pareig\xc5\xabnas ir netur\xc4\x97jo jokio mokslinio statuso ar pareigyb\xc4\x97s.\n_START_SECTION_\nMokslini\xc5\xb3 tyrim\xc5\xb3 etika\n_START_PARAGRAPH_\nMokslin\xc4\x97je sistemoje kartkart\xc4\x97mis pasirei\xc5\xa1kia ir neigiamos tendencijos, bloginan\xc4\x8dios mokslini\xc5\xb3 tyrim\xc5\xb3 kokyb\xc4\x99 bei menkinan\xc4\x8dios gaut\xc5\xb3 i\xc5\xa1vad\xc5\xb3 patikimum\xc4\x85. Labiausiai paplit\xc4\x99 yra \xc4\xafvair\xc5\xabs etikos pa\xc5\xbeeidimai\xc2\xa0\xe2\x80\x93 duomen\xc5\xb3 klastojimas, \xc5\xa1ali\xc5\xa1kumas, nepagr\xc4\xafstos i\xc5\xa1vados ir kt._NEWLINE_Duomen\xc5\xb3 falsifikavimas: palyginus su daugeliu kit\xc5\xb3 ger\xc5\xb3 profesij\xc5\xb3, mokslininkas (taip pat ir doktorantas) turi daugiau galimybi\xc5\xb3 klastoti savo darbo rezultaltus. Efektyvi priemon\xc4\x97 prie\xc5\xa1 falsifikavim\xc4\x85 yra reikalavimas straipsniuose atskleisti vis\xc4\x85 informacij\xc4\x85, reikaling\xc4\x85 bandymui pakartoti. Jei kitos laboratorijos nesugeba gauti pana\xc5\xa1i\xc5\xb3 rezultat\xc5\xb3, paprastai kyla \xc4\xaftarimai. Jei falsifikacija \xc4\xafrodoma, j\xc4\x85 paskelb\xc4\x99 (kai kada ir kiti) moksliniai \xc5\xbeurnalai paprastai v\xc4\x97liau nebespausdina tokio mokslininko darb\xc5\xb3._NEWLINE_\xc5\xa0ali\xc5\xa1kumas: ypa\xc4\x8d biomedicinos mokslo \xc5\xa1akoje pasitaik\xc4\x97 atvej\xc5\xb3, kai skelbiamais rezultatais siekiama paremti tam tikr\xc4\x85 nuomon\xc4\x99 (pvz., apie vaist\xc5\xb3, psichotropini\xc5\xb3 priemoni\xc5\xb3, svaigal\xc5\xb3, tabako poveik\xc4\xaf). Da\xc5\xbenai mokslininkai yra finansi\xc5\xa1kai suinteresuoti, nes dirba atitinkamo suinteresuoto asmens (pvz., tabako gamintojo bendrov\xc4\x97je, yra asmens konsultantai, kitaip gauna naudos i\xc5\xa1 asmens ar pan.). Tod\xc4\x97l, pvz., biomedicinos srities \xc5\xbeurnalai i\xc5\xa1 savo autori\xc5\xb3 reikalauja deklaruoti galim\xc4\x85 interes\xc5\xb3 konflikt\xc4\x85. Tam tikri rezultatai taip pat gali b\xc5\xabti reikalingi \xc4\xafvairioms ideologijoms (fanatizmui, fa\xc5\xa1izmui, stalinizmui) paremti arba pateisinti. Nors net ir diktat\xc5\xabros re\xc5\xbeimo metu atsiranda i\xc5\xa1dr\xc4\xafsusi\xc5\xb3 pasiprie\xc5\xa1inti mokslinink\xc5\xb3 (Nikolajus Vavilovas, D\xc5\xbeordanas Bruno ir kt.), visgi paprastai tokiais laikais gali b\xc5\xabti paskelbiama daug vyraujan\xc4\x8diai ideologijai reikalingas i\xc5\xa1vadas pateikian\xc4\x8di\xc5\xb3 darb\xc5\xb3._NEWLINE_Nepagr\xc4\xafstos i\xc5\xa1vados: nepagr\xc4\xafstas i\xc5\xa1vadas paprastai skatina i\xc5\xa1ankstinis nusistatymas norint paremti koki\xc4\x85 teorij\xc4\x85 ar prielaid\xc4\x85. R\xc4\x97mimasis anks\xc4\x8diau paskelbtais moksliniais darbais n\xc4\x97ra klaida, nes tokiuose darbuose pateikiamas ir gaut\xc5\xb3 i\xc5\xa1vad\xc5\xb3 pagrindimas. Ta\xc4\x8diau ne klaida ir bandyti ankstesni\xc5\xb3 autori\xc5\xb3 gautus rezultatus paai\xc5\xa1kinti kitaip. R\xc4\x97mimasis ne\xc5\xbeinomo turinio darbu (tarkim, radus apie j\xc4\xaf nuorod\xc4\x85 kitame straipsnyje) paprastai laikomas etikos pa\xc5\xbeeidimu._NEWLINE_Asmeni\xc5\xa1kumas, vertinant mokslinius darbus: siekiant darb\xc5\xb3 \xc4\xafvertinimo neutralumo, darbai skelbiami recenzuojamuose mokslo \xc5\xbeurnaluose, kur jie prie\xc5\xa1 tai vertinamai 2-3 nepriklausom\xc5\xb3 ekspert\xc5\xb3. Sektinas recenzavimas (angl. peer review) yra toks, kai nei autorius ne\xc5\xbeino kas recenzentai, nei recenzentai kas autorius (angl. double - blind). Jei \xc5\xa1alis pernelyg ma\xc5\xbea ir nepriklausom\xc5\xb3 recenzent\xc5\xb3 rasti nepavyksta, darbus stengiamasi skelbti u\xc5\xbe valstyb\xc4\x97s rib\xc5\xb3 (net jei mokslo lygis ten ir ne auk\xc5\xa1tesnis). Asmeni\xc5\xa1kumas taip pat gali pasireik\xc5\xa1ti ir renkant kandidat\xc4\x85 mokslininko pareigoms u\xc5\xbeimti. \xc5\xa0iuo atveju neutralumo siekiama skelbiant atvirus konkursus atsakingoms pareigoms u\xc5\xbeimti.'